Hassan Ali Mehran

Hassan Ali Mehran (☆ 24 di december 1937 na Teheran) ta un burocrata Irani, kende a hunga un papel importante den desaroyo financiero di Aruba. El a sirbi dos biaha como presidente di Banco Central di Aruba (BCA) y tabata previamente presidente di Banco Central di Iran (1975-1978) y minister di Asuntonan Economico y Finansa di Iran (1978-1979).

 Bida y carera 
Mehran a nace na Iran. El a studia ciencia politico y economico na Universidad di Nottingham na Inglatera y despues el a obtene un master den derecho internacional (politica publico internacional) na Johns Hopkins University na Merca. Posteriormente el a sigui entrenamento postgrado den contabilidad di entrada nacional y sistema di fluho di placa. Tras di su graduacion Mehran a duna les na Universidad di Bristol pa un periodo cortico. 

Despues di a traha pa un periodo na Fondo Monetario Internacional (IMF) el a regresa Iran, unda gran parti di su carera a desaroya: durante añanan 1960–1970 el a sirbi den diferente puesto den ministerio di asuntonan economico, incluso como minister suplente di planificacion y asuntonan economico (1967–1975). Tambe el a ocupa e funcion di director ehecutivo suplente di e Compania Nacional di Petroli di Iran, cu e tempo ey tabata envolvi cu plannan strategico pa e sector petrolero Irani. Na 1975, Mehran a keda nombra presidente di Banco Central di Iran, un puesto cu el a ocupa te 1978. Seguidamente el a keda nombra Minister di Asuntonan Economico y Finansa den gabinete di Gholam Reza Azhari, un cargo cu el a ocupa te 1979.

Despues di e Revolucion Islamico na 1979 y fin di e regimen di Shah, Mehran y su famia a bandona Iran y a establece nan mes na Washington D.C., Merca. Den añanan 1980, el a bolbe traha pa IMF, caminda e tabata responsabel pa implementacion di programanan di asistencia tecnico pa banconan central y pa fomenta capacidad institucional den diferente pais rond mundo.Hassanali Mehran (ed.), External Debt Management, IMF Washington, 1985, 322 pp.

 Contribucion na Aruba 
Den 1985, na vispera di Aruba su separacion for di Antias Hulandes, Mehran a wordo asigna door di IMF pa asisti e isla den creacion di un institucion monetario nacional den forma di un banco central independiente. Den e periodo aki, el a contribui na e structura y formalisacion di procesonan di operacion cu a sirbi como base pa Banco Central di Aruba (BCA). Durante e fase inicial di BCA el a fungi temporariamente como presidente interino; na april 1986 el a bolbe na IMF. 

Tras di su retiro for di IMF na 1987, el a bolbe Aruba pa funda e institucion financiero di inversion, cu entrante 1988 a bira Aruban Investment Bank NV, awendia conoci como AIB Bank y di cual e tabata su prome director te cu aña 1990.

Mas aleu, Mehran a sirbi como consehero economico pa gobierno di Aruba pa mas o menos cuater aña y a encabesa un comision nacional riba finansa publico na 2007 cu a recomenda medidanan pa logra un presupuesto balansa pa 2009. Despues di e retiro repentino di Rob Henriquez, el a sirbi como presidente di BCA pa un di dos periodo di 2007 pa 2008.

 Actividad posterior 
Despues di su periodo na Aruba, Mehran a bolbe bek na IMF y a sigui ofrece asistencia tecnico na banconan central den diferente region manera Africa, Asia Central, Asia Oriental y Europa.  

Na 2013, el a publica e buki titula: The Goals and Policies of the Central Bank of Iran: 1960-1978, un obra cu ta basa riba su experencia directo den institucionnan financiero Irani.

Kategoria:Hende
Kategoria:Iran